## Pravilnik o sadržaju, rokovima i postupku stručnog usavršavanja i provjere stručnosti doktora stomatologije

### NN 22/1996 (20.3.1996.), Pravilnik o sadržaju, rokovima i postupku stručnog usavršavanja i provjere stručnosti doktora stomatologije

# **HRVATSKA STOMATOLOŠKA KOMORA**

Na temelju članka 179. stavak 1. točka 1. Zakona o zdravstvenoj zaštiti
("Narodne novine" br. 75/93 i 11/94) i članka 25. stavak 2. alineja
1. Statuta Hrvatske stomatološke komore (u daljnjem tekstu: Komora), Upravno
vijeće Komore na svom 1. zasjedanju dana 17. veljače 1996. godine donosi

## **PRAVILNIK**

### **O SADRŽAJU, ROKOVIMA I POSTUPKU STRUČNOG USAVRŠAVANJA I PROVJERE STRUČNOSTI DOKTORA STOMATOLOGIJE**

I. OPĆE ODREDBE

Članak 1.

Ovim se Pravilnikom utvrđuju sadržaj, rokovi i postupak stručnog usavršavanja
te provjera stručnosti doktora stomatologije.

II. STRUČNO USAVRŠAVANJE

Članak 2.

Doktori stomatologije imaju pravo i obvezu stručno se usavršavati radi
održavanja i unapređivanja kvalitete zdravstvene zaštite te radi stjecanja
uvjeta za obnavljanje odobrenja za samostalan rad.

Članak 3.

Doktori stomatologije stručno se usavršavaju putem:

– specijalizacije,

– poslijediplomskog studija,

– magisterija,

– doktorata,

– tečajeva trajne izobrazbe,

– sudjelovanja u radu stručnih i znanstvenih sastanaka, simpozija i
kongresa (predavanje, poster i pasivno učešće),

– studijskih boravaka u inozemstvu,

– objavljivanjem članaka u znanstvenim i stručnim časopisima,

– pretplatom na stručne katalogizirane časopise,

– objavljivanjem priručnika, poglavlja u knjizi i knjiga iz područja
stomatološke djelatnosti.

Doktor stomatologije može izabrati način svog stručnog usavršavanja
utvrđen u stavku 1. ovoga članka.

Članak 4.

Tečajevi trajne izobrazbe obuhvaćaju teoretske i praktično-kliničke
postupke u stomatološkoj djelatnosti koji se primjenjuju na temelju novih
stručnih i znanstvenih saznanja u praksi.

Tečaj trajne izobrazbe mogu provoditi Stomatološki fakultet, zdravstvene
ustanove, državni zavodi, trgovačka društva i pojedinci. Organizator tečaja
trajne izobrazbe obvezan je za svaki program tečaja ishoditi odobrenje
Upravnog vijeća Komore.

Odobrenje iz stavka 2. ovoga članka izdaje se po prethodno pribavljenom
mišljenju Povjerenstva za stručno usavršavanje, a sukladno Bodovnoj listi
za provjeru stručnog usavršavanja iz članka 9. ovoga Pravilnika (u daljnjem
tekstu: Bodovna lista).

Ukoliko organizator tečaja trajne izobrazbe tečaj ponovi te tom prilikom
promijeni njegov sadržaj ili više od četvrtine ukupnog broja predavača,
obvezan je ponovno ishoditi odobrenje iz stavka 2. ovoga članka.

Tečaj trajne izobrazbe može se provoditi i u suorganizaciji s Komorom.

Članak 5.

Pored tečajeva trajne izobrazbe predviđenih u članku 4. ovoga Pravilnika,
a radi trajnog usavršavanja doktora stomatologije, Komora je obvezna organizirati
godišnje najmanje dva tečaja trajne izobrazbe.

Povjerenstvo za stručno usavršavanje obvezno je do 30. rujna svake tekuće
godine izraditi prijedlog Plana i programa tečaja trajne izobrazbe za slijedeću
godinu.

Upravno vijeće Komore na temelju prijedloga iz stavka 2. ovoga članka
obvezno je donijeti Plan i program tečajeva trajne izobrazbe do 30. studenog
tekuće godine za slijedeću godinu.

Članak 6.

Plan i program tečaja trajnog usavršavanja treba sadržavati:

– plan vremenskog održavanja tečaja,

– temu tečaja,

– način održavanja tečaja (usmeno izlaganje, usmeno izlaganje s praktičnim
vlastitim kliničkim radom – workshop),

– oblik održavanja tečaja (bazični tečaj za novija područja stomatološke
djelatnosti ili napredni tečaj za područja kojima se bavi veći dio doktora
stomatologije),

– obvezu izrade pismenih materijala za potrebe tečaja.

Članak 7.

Doktor stomatologije obvezan se je stručno usavršavati na način da svake
kalendarske godine stekne najmanje pet bodova prema Bodovnoj listi.

Ukoliko doktor stomatologije svojim stručnim usavršavanjem u jednoj
kalendarskoj godini stekne više od pet bodova s Bodovne liste, bodovi mu
se priznaju u slijedeće godine na način predviđen u Bodovnoj listi.

Nakon isteka vremena za koje su priznati bodovi iz stavka 2. ovoga članka,
doktor stomatologije je obvezan nastaviti stručno usavršavanje na način
da stekne najmanje pet bodova prema Bodovnoj listi za svaku godinu.

III. PROVJERA STRUČNOSTI

Članak 8.

Doktori stomatologije obvezni su svakih šest godina proći provjeru stručnosti
da bi obnovili odobrenje za samostalan rad.

Članak 9.

Provjera stručnosti doktora stomatologije iz članka 8. ovoga Pravilnika
provodi se vrednovanjem stručnog usavršavanja ili provjerom znanja doktora
stomatologije.

Vrednovanje stručnog usavršavanja provodi se prema slijedećoj Bodovnoj
listi:
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Redni         Način                               Ukupan                  Broj
                    Broj
broj            stručnog                           broj                        bodova
po           god. u
                  usavršavanja                     bodova                   kalendar.
            kojima se
                                                                                         godini
                 priznaje
                                                                                                                    stručno

                                                                                                                    usavršavanje

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1.              specijalizacija                       15                            5
                         3

2.              poslijediplomski
                 studij                                      2                           –                           –

3.              magisterij                              10                           5
                         2

4.              doktorat                               30                           5
                         6

5.              tečaj trajne
                 izobrazbe koji
                organizira ili
                suorganizira Komora             10                             5
                        2

6.             ostali tečajevi
                trajne izobrazbe
                odobreni od Komore              5                             –                          –

7.             stručni i znanstveni
                sastanci, simpoziji i
                kongresi

a)            domaći:
                – predavanje                          10                           5
                         2
                – poster                                 10                           5
                         2
                – pasivno učešće                      5                           –                          –
b)             međunarodni:
                – predavanje                          15                           5
                         3
                – poster                                 15                           5
                         3
                – pasivno učešće                    10                           5
                         2

8.            studijski boravak u
               inozemstvu 30 i više
               dana                                       10                           5
                          2

9.            znanstveni članak                    15                           5
                          3
               stručni članak                          10
5                           2

10.         pretplata na stručne
              katalogizirane
              časopise:
              a) ASCRO                                 2                           –                           –
              b) ostali                                      1                           –                           –

11.         priručnik                                   20
5                           4

12.         poglavlje u knjizi                       10–20#                   5
                         2–4

13.         knjiga                                        30                          5
                           6

**NAPOMENA:** # – Broj bodova procjenjuje Povjerenstvo za stručno
usavršavanje

Članak 10.

Doktor stomatologije obvezan je u šest godina steći ukupno trideset
bodova prema Bodovnoj listi iz članka 9. ovoga Pravilnika.

Članak 11.

Ukoliko doktor stomatologije u šest godina ne stekne ukupno trideset
bodova prema Bodovnoj listi, isti se podvrgava provjeri svoga znanja.

Članak 12.

Provjeru znanja doktora stomatologije obavlja Komisija koju imenuje
Upravno vijeće Komore.

Komisija iz stavka 1. ovoga članka sastoji se od predsjednika i dva
člana.

U Komisiju se imenuju doktori stomatologije koji se bave odgovarajućim
područjem stomatološke djelatnosti.

Članak 13.

Administrativne poslove Komisije obavlja tajnik.

Tajnik je obvezan tijekom provjere znanja voditi zapisnik.

Članak 14.

Provjera znanja obavlja se pismeno putem tekstova s ponuđenim odgovorima.

Ocjena uspjeha provjere znanja je položio i nije položio.

Članak 15.

Doktoru stomatologije koji je uspješno položio provjeru znanja Komisija
izdaje potvrdu o obavljenoj provjeri znanja.

Potvrdu iz stavka 1. ovoga članka potpisuju predsjednik Komisije i tajnik
Komore.

Članak 16.

Doktor stomatologije koji nije uspješno položio provjeru znanja ili
nije pristupio provjeri znanja mora se dodatno stručno osposobiti na odgovarajućem
stručnom području.

Dodatno stručno osposobljavanje doktora stomatologije obavlja se pri
Stomatološkom fakultetu, u zdravstvenim ustanovama ili u ordinacijama privatne
prakse koje ovlasti Upravno vijeće Komore.

O sadržaju i trajanju dodatnog stručnog osposobljavanja odlučuje Upravno
vijeće komore.

Članak 17.

Nakon obavljenog dodatnog stručnog osposobljavanja, doktor stomatologije
se podvrgava ponovnoj provjeri znanja u skladu s člankom 14. ovoga Pravilnika.

Ponovna provjera znanja obavlja se najkasnije u roku od 6 mjeseci od
prve provjere znanja i to pred drugostupanjskom komisijom koju imenuje
Upravno vijeće Komore.

Ukoliko doktor stomatologije ne položi ponovnu provjeru znanja, Izvršni
odbor Komore donosi Odluku o oduzimanju odobrenja za samostalan rad.

Doktor stomatologije kojem je oduzeto odobrenje za samostalan rad u
stavku 3. ovoga članka, nakon godinu dana od dana oduzimanja odobrenja
za samostalan rad može podnijeti zahtjev za dobivanje novog odobrenja,
sukladno odredbama Pravilnika o izdavanju, obnavljanju i oduzimanju odobrenja
za samostalan rad.

Članak 18.

Troškove provjere znanja i dodatnog stručnog osposobljavanja snosi doktor
stomatologije.

Članovi Komisije i tajnik imaju pravo na naknadu, čiju visinu određuje
Upravno vijeće Komore.

Članak 19.

Komora izdaje svakom doktoru stomatologije knjižicu za bilježenje vrste
i broja bodova stručnog usavršavanja.

Izgled knjižice sastavni je dio ovoga Pravilnika.

IV. PRIJELAZNE I ZAVRŠNE ODREDBE

Članak 20.

Doktor stomatologije koji se stručno usavršava u skladu s odredbama
ovoga Pravilnika, obvezan je do 31. siječnja tekuće godine obratiti se
Komori radi bilježenja vrste i broja bodova stručnog usavršavanja u knjižicu.

Bilježenje stručnog usavršavanja iz stavka 1. ovoga članka obavlja se
na temelju dokaza o obavljenom stručnom usavršavanju.

Izuzetno od odredbe stavka 1. ovoga članka, bilježenje stručnog usavršavanja
za tečajeve trajne izobrazbe te stručne i znanstvene sastanke, simpozije
i kongrese može se obaviti odmah po završenom tečaju, sastanku, simpoziju
ili kongresu.

Članak 21.

Doktori stomatologije kojima obveza provjere stručnosti nastaje prema
odredbama članka 190. Zakona o zdravstvenoj zaštiti obvezni su do roka
za obnavljanje odobrenja za samostalan rad stručnim usavršavanjem steći
najmanje pet bodova prema Bodovnoj listi iz članka 9. ovoga Pravilnika,
s time da im se priznaje stručno osposobljavanje obavljeno od 26. lipnja
1995. godine.

Članak 22.

Ovaj Pravilnik stupa na snagu osmog dana od dana objave u Narodnim novinama.

Broj: 04/1-1996.
Zagreb, 17. veljače 1996.

Predsjednik komore **dr. Željko Zubović, dr. stom.** v. r.

---

![](dodatni/365898.gif)

![](dodatni/365899.gif)

Pravilnik, NN 22/1996-416
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)